My bloed is rooi, net soos jouneArgieffoto (Foto: docbuzz.fr) Deur ŉ wit, negentienjarige, Afrikaanse meisie Liefste Suid-Afrika, My bloed is rooi, net soos joune. Ek het suurstof nodig om te lewe, net soos jy. As jy my oopsny lyk ons eenders aan die binnekant. Vroeër vandag was ek baie optimisties oor die week wat voorlê. Totdat ek uitgevind het ek sal nie my klasse kan bywoon nie, omdat mense in opstand is teen ŉ vorm van kommunikasie. Ek het verlede jaar geleer dat jy nie op enige manier beter as die persoon langs jou is nie. Of hy nou lank of kort, vet of maer, oud of jonk, pienk of pers is. Niks maak jou beter as hy of sy nie, want as jy seerkry bloei julle dieselfde bloed, en as julle hartseer is huil julle dieselfde trane. Bouwer Bosch het in sy gedig “Kleurblind” gesê: “My hart is seer, want ons mis die punt. My hart is seer, want ek dink jy’s blind.” Afrikaans was meer as twee dekades terug die taal van die onderdrukker. En die stories wat ek hoor van gebeure voor my tyd laat my oë vol trane en my hart vol seer. G’n wonder ons liefste Suid-Afrika is in die toestand wat sy is nie. Maar tye het verander en ons lewe in ŉ veronderstelde tyd van “gelykheid”. Ek mag dalk verkeerd wees, maar soos ek nóú voel is Afrikaans die taal van die onderdruktes. Liefste Suid-Afrika, gaan ons toelaat dat taal en velkleur en geloof en ouderdom die oorsaak wees van ons eie ondergang? Ons almal is mense. My liefde vir elke Suid-Afrikaner is dieselfde. Velkleur is net ŉ pigment en taal is net ŉ vorm van kommunikasie. “Morena boloka setjhaba sa heso, O fedise dintwa le matshwenyeho, O se boloke, O se boloke setjhaba sa heso, Setjhaba sa, South Afrika, South Afrika.” Min van ons weet wat hierdie pragtige deel van ons volkslied beteken. “Lord bless our nation, Stop wars and sufferings, Save it, save our nation, The nation of South Africa, South Africa.” Niemand kan alleen blameer word vir ons land se situasie nie. Wanneer jy weer wil vinger wys, gaan staan voor die spieël. Elke nuwe asem wat jy vat, is ŉ tweede kans. Benut dit. Daar is net een Suid-Afrika. Waardeer haar. Donkerte kan nie donkerte uitdryf nie. Memoriseer dit. “Sounds the call to come together, and united we shall stand. Let us live and strive for freedom, in South Africa our land.”